《题章三洲易学纪成卷》
明代·朱浙

天覆与地载，大易行其中。先天地而有，后天地而终。

气机自活地，理趣何冲融。尝闻古圣人，爰有包羲氏。

洞彻阴阳关，妙写鬼神秘。乃始作八卦，重为六十四。

画成方有易，易在未画前。一画复一画，其势皆自然。

先天虽无言，默焉思已传。尔来几千秋，圣圣凡屡作。

先后互发明，灿然在心目。昭扬玄中玄，所以觉后觉。

孔氏编三绝，犹著为六经。家传而人诵，万古垂日星。

圣朝重置师，教育充明庭。吾莆富鸿儒，正学绍邹鲁。

古老相沿袭，近习迷太古。六经缺其一，无乃太莽卤。

夫子台中彦，谪官海上濆。时哉深易道，乐矣阐人文。

端然坐皋比，开口吐所闻。亹亹启青衿，无徒资诵读。

剽窃口耳间，祇用媒利禄。善学颜子渊，庶几不远复。

下士未闻道，悔吝动相求。既蹈浚恒凶，或承覆餗羞。

洗心从君学，庶用寡愆尤。

作者简介：（1486—1552）福建莆田人，字必东，号损岩。嘉靖二年进士，授御史。帝亟欲尊生母，而群臣必欲帝母昭圣皇太后，浙亦上疏力争。帝怒，立捕至内廷，除名为民。有《天马山房遗稿》。